Win yuYen tanumi yeqqar libriwat, ur yegguni ara libri-yagi akken ad yissin azal n tfiluẓufit. Maca yeẓra d akken iẓuran n tfiluẓufit fkan imYi di tmurt n Tegrikt. D Igrikkiyen i s-yefkan isem, i s-igan ccan, i tt-yesulin sennig tmusniwin nniḍen.
Timura yeṛwan assa-agi, tidak yenernin, neY ma tram amḍal umalu, ukint zik s wannect-agi. Si zik i zzint Yer tala n tmusni : tala tagrikkit. Deg-s i d-ugment ayen akk swayes ssulint taYerma-nnsent d yedles-nnsent. Γer Yegrikkiyen i lemden ameyyez d wawal, Yer Yegrikkiyen i lemden ameslay d wazal n umeslay. Igrikkiyen m ara gerwen, ur gerrwen akken ad slen i win igelden fell-asen, gerrwen akken ad meslayen ger-asen. Yal Agrikki Yur-es tilelli n umeslay. Yal Agrikki Yur-es ṛṛay, Yur-es tikta-ines. Igrikkiyen ur ttaggwaden ara ameslay. Ula d lekteb ttakken-as azal, imi qarren d akken lekteb d abrid yettawin Yer tidett. "Igrikkiyen n zik ur ttlumun ara Yef win yeskeddiben, ttlumun Yef win yettamnen." akka i s-yenna Nietzsche.
Igrikkiyen, llan am yegduden nniḍen, ttamnen s igennawen, ttidiren s leqwanen n igennawen. Awal, imiren, di tallit taṛkayit, yettunefk kan i tlata yemdanen : agellid, aguram d umedyaz. Tlata-yagi, d wiggini i wumi qarren : "Imawlan n tidett". Amezwaru, Yur-es tazmert; wis-sin yettkacaf; ma d wis-tlata yettwali ayen ur ttwallin ara yemdanen nniḍen, isel i wayen i wumi ur sellen ara wiyiḍ. TtYilen-as d timuzatin i yessefruyen iqurra-nnsen. TtYilen-as d akken imedyazen ssnen tameslayt tagenwit.
Igduden n Tegrikt lawan-nni umnen d akken igeliden d tardeft n igennawen. Degmi sen-tettunefk tgelda deg igenni, ayen ara d-inin, yiwen ur yezmir ara ad ten-yesklelli. Wa yeqqar-asen nek d mmi-s n Dzus, am umefrur Alexandṛus Umiggas, ulama netta yegled di tallit tahillinit. Imedyazen, nutni llan diYen smuzgun-asen aṭas Yegrikkiyen, imi ssnen tameslayt, ssnen ad cnun Yef tmurt, Yef terwest, Yef urigu n ddunit. Degmi di tallit-nni taṛkayit, Igrikkiyen ḥemmlen aṭas Hisyudus d Humiṛus. LadYa Humiṛus, d wayen yecna iselmaden Yegrikkiyen i warraw-nnsen. Imi di tmucuha-nni i d-yeğğa Udissiyus d Iliada, tella aṭas n tmusni : amek ara yebnu wemdan aYeṛabu, amek ara yinig Yef aman, amek ara yessufeY abrid deg yilel, anda d-zgant tmura tibeṛaniyin, amek ttidiren Yegduden nniḍen, ladYa igduden-nni i Yef d-ieedda Udissus deg Yinig-nni-ines, asmi d-yuYal di lgirra n Yulyus. Di ccna n Humirus d Hisiyudus, yella wamek ara tzereeḍ, amek ara tleqmeḍ, amek ara tkerzeḍ, amek ara tmegreḍ, amek ara tesrewteḍ, amek ara trebbiḍ lmal, amek ara teẓẓuḍ, amek ara tgeḍ abinu; yella wamek ara tebnuḍ axxam, amek ara tgeḍ syaYa, amek ara tesfsiḍ uzal d uxulxu, amek ara tmesleḍ afexxaṛ... Imedyazen-agi, ladYa sin-agi, d lakkul n Yegrikkiyen. Imedyazen-agi i wumi qqaren Iyadiyen, ccnan ula Yef uriggu n ddunit, Yef tlallit n igennawen neY idiyusen, Yef wansi d-yekka wemdan... Llan diYen igguramen, wagad iqerben s igennawen, wagad yettkacafen, yeẓran d acu ara yeḍrun Yer zdat. Atnad ihi tlata yemdanen i yeṭṭfen tidett di tallit taṛkayit.
Deg lqern wis-VII zwar tallit-agi-nneY, Igrikkiyen snulfan-d tačiṭa. Tačiṭa-yagi sbedden-tt Yef leqwanen n wemdan. Kksen leqwanen n igenwan, gan leqwanen-nnsen. Deg imiren Igrikkiyen uYalen d ikiwisen. S tčiṭa-nni i d-snulfan, snulfan-d lpulitik. Syen gerrwen, ttmeslayen ger-asen Yef ddunit-nnsen d wayen iccudden Yer-s. Snulfan-d taYdemt neY tidikkit. Sulun, asmi yuYal d aqerru n tčiṭa n Watinay, yekkes ttaṛ. YesufY-d lqanun d akken m ara ineY yiwen wayeḍ, ur ilaq ara tafamilt n widak-nni akken i wumi nYan ad d-rren ttaṛ imawlan. Tamgerṭ tuYal d taluft n tmetti, d taluft n teYdemt.
Maca di lqeṛn-nni n wis-VI zwar tallit-agi-nneY, fYen-d diYenna ifizikiyen. Wiggi d imusnawen i wumi sawalen "Imusnawen zwar Sukṛatis". Imusnawen-agi llan deg-sen wagad i ittwasnen am Dimukrittus, Hiṛaklittus, Ṭalis, Piṭagurus, Hipikṛatis, Parminidis, atg. Imusnawen-agi, ula d nutni uran Yef wurbi d urigu n ddunit. Maca wiggi, mačči am Hisyudus d Humiṛus, eeṛḍen ad fehmen s tmusni tafrart amek i tebna ddunit-agi, amek i d-yusa wemdan Yer-s. Ṭalis yenna kulci yekka-d seg waman; Hiṛaklitus yenna kulci yekka-d di tmes, Paṛminidis, netta yenna d akken kulci yusa-d deg warya d waman d wakal... M d Dimukrittus, netta yenna d akken kulci yusa-deg uṭumus.
S imusnawen-agi ikecmen yegrikkiyen annar n tmusni, maca tamusni tagrikkit tewweḍ s igenni asmi yekcem lqeṛn wis-V zwar tallit-agi-nneY. Lqeṛn i wumi qqaren "Tallit taklasikkit" neY "Tallit n Piriklis", anda tatṛajiddit d tfiluẓufit ufrarent-ed dayen kan, ladYa di tallit n Plaṭunus.
Di lqeṛn wis-V zwar tallit-agi-nneY, Igrikkiyen, ladYa Itnayiyen ufraren-d sennig tmura meṛṛa. Ulac aḥric i ttun. UYalen ğğehden di kulci, ama di lpulitik, ama di tẓuri, ama tmusni. Tačiṭa n Watinay tuYal d taripublikt tameqqrant, tuYal maḍi d tamanaYt n umaḍal agerakali. S kra n win iran ad yelmed ad iṛuḥ Yer tčiṭa n Watinay.
Tilelli tagrikkit
Si zik, Igrikkiyen ttran tilelli. Maca di lqern wis-V, asmi d-zeḍmen fell-asen Ifeṛsiyen akken ad sen-kksen tamurt-nnsen, deg imiren, Igrikkiyen, s tidett, ukin s wazal amuqran i tela tlelli. Di lgirra-nni ger-asen d Ifeṛsiyen, iban-d wemgarad yellan gar sin yegduden-agi. Agdud afeṛsi yummen kan s ugellid-nni amuqran afeṛsi i yegelden fell-as. Yejna zdat-s. S yes-s i yettgalla. Agellid-agi yetteg akken i s-yehwa. Ulac akk d acu neY win i yezemren ad s-yeg tilas. Ma d agdud Agrikki, netta, Yas akken yeṭṭef di tlelli, yella wayen yerra sennig-s, sennig tlelli-nni. Yella wayen yerra sennig kullec. Wagi d Lqanun. Γer Yegrikkiyen, lqanun yekka-d ula sennig igelliden. Ḥaca lqanun ittagaden Yegrikkiyen. Anect-agi, yella di tudrin n Leqbayel. Ulac ayen yellan sennig lqanun n taddart. Win t-yeṛzan, ad ixelleṣ neY ad yeffeY di ttufiq. Ulac win i yezemren ad yerwel i lqanun n taddart. Degmi qarren zik-nni : « Nekni meẓẓiyit, lecYal n taddart muqrit. »
Igrikkiyen n zik, werğin ten-yeseqdec wegdud nniḍen, imi ssnen d acu i d azal n tlelli. Ula d Iṛumaniyen, asmi kecmen tamurt tagrikkit di lqern wis-II zwar tallit-nneY, xas ugaren-ten deg imenYi, maca, ugmen-d Yer-sen tamusni. Akken qqaren Iṛumaniyen ṛuḥen ad slemden Igrikkiyen, tagara ufan iman-nsen d inelmaden. Ugmen-d Yer-sen ula d azal n tlelli. M ara ten-tawḍeḍ Yer tlelli-nnsen, ur ttagwaden ara, ur ttwexiṛen ara ula zdat n igennawen-nnsen. Tecfam akw Yef Udissus, asmi ira ad yuYal Yer wexxam-is. Iqubel urfan n Neftun, agellid n Yilel. Ur t-yugad ara. Ur s-yekni yara. Akka igan Yegrikkiyen. Werğin jnan zdat yegduden nniḍen. Snulfan-d leqwanen yelhan i s ara idirren akkenni, ṭṭfen deg-sen, ttagwaden-ten, ttnaYen fell-asen, ṭafaren-ten akken iwata. Akken qarren, agdud i wumi igelzen leqwanen-ines, i t-yeggunin d Taṭiranit. Leqwanen n tmurt n Tegrikt mačči d uguren, leqwanen n tmurt n Tegrikt sdarayen tdikit* neY taYdemt d tlelli.
Anect-agi, ur t-nettaf ara Yer yegduden nniḍen. Di Maṣer, kulci ibedd i lmend n Farun. Kulci d ayla-ines : ama d tamurt, ama d imdanen-is. Yeqqar-asen maḍi i wegdud-ines d akken netta d mmi-s n ugennaw, ma mačči d netta i d agennaw maḍi. Akkagi akw igan yegduden n usammar, Ifeṛsiyen, Icinwayen, Aṛaben… D tagi i d tissirit-nnsen. Γer-sen yella ugellid amuqran, yella sselṭan, yella lewzir, yella nnbi, yella Ṛebbi… Annect-agi, mazal-it ar ass-a. Agellid n Lmeṛuk, akken ad yeqqim i lebda Yef atṛun, mazal yeqqar-as i wegdud-ines d akken netta yefruri-d di nnbi. Γer Yegrikkiyen, ulac annect-agi, yella kan Lqanun. Akken qarren Ilaṭiniyen : Lqanun yeweṛ, maca d lqanun.
Atah d acu i yewwin imezdaY n Atinay akken ad sallin taripublikt d tdimukṛatit di tčiṭa-nnsen. Taṛipublikt tebna Yef Leqwanen. D nutni i d tidett. Snulfan-d tadimukṛatit, tagelda n umeslay, imi si zik Yer-sen tagrawt anda gerrwen, ttmeslayen, ttdukklen, beggsen akw i wayen yellan, ama i talwit, ama i lgirra. Assagini, akk timura yenernin, timura yeṛwan, d tidak-nni d-yugmen di tsirit n Atinay, d tidak-nni i yegan ayen gan Yegrikkiyen n zik. Timura, anda ameslay yela azal, anda llant tseqquma, anda tella tlelli n umeslay. Di tmura yenernin, yal akiwis* yezmer ad d-yefk ṛṛay-is. Di tmura tiṭiraniyin, yiwen mačči yezmer ad d-yehdeṛ "Yenna-d Ṛebbi", "yenna-d nnbi", "yenna-d ugellid", "yenna-d sselṭan", "yenna-d ccix", "yenna-d uğaddeṛmi…" Igduden n tmura-yagi werğin llant tisequma deg umezruy-nnsen, werğin gerwen, werğin meslayen ger-asen. Yiwen kan i yettmeslayen deg wemkan-nnsen. Igrikkiyen ttran ameslay. Win ur d-nheddren ara Yer-sen, winna qarren-as ur yenfi ara. Akken qarren Leqbayel m ara yilli yiwen d asusam, werğin d-yefki ṛṛay-is di tseqquma, qarren-as : « Winna am win yernan turett i texxamt. »
Lqeṛn wis-V agrikki
Awal n Tfiluẓufit yekka di tmeslayt tagrikkit "Philosophia" - Philo : amdakkel neY win iḥemmlen, Sofia : tamusni. Ifiliẓufiyen igrikkiyen bdan anadi Yef iberdan yessufuYen Yer tidett. Maca yal afiluẓuf d acu n webrid i d-yewwi. Γef wayagi i guten iberdan neY teskula n tfiliẓufit, Yef wayagi i ttemgaraden ger-asen wagad iḍefren tamusni-yagi.
Tamurt n Tegrikt d dduḥ n Tifiluẓufit. Syen teffeY Yer tmefrurt n Ṛuma, syen sakkin tuY akk ddunit, ladYa tama n umalu n umaḍal, am Yuṛupa, ladYa di tallit i wumi qarren "Tallit n tafat."
Tafiluẓufit tlul di tmurt n Tegrikt ger lqern wis-VI d wis-V zwar tallit-agi-nneY. Di leqrun-agi i d-tenulfa di tidmi neY di tlugust tallaYant. Syen i d-tebda tmusni tafrart, tagi i Y-d-yewwḍen ass-agi. Imusnawen igrikkiyen snulfan-d tamusni tamaynut mgal tamusni taqdimt, tinna yebnan Yef tmucuha d ddin. Llan deg-sen wagad musnawen aṭas, am Plaṭunus d Arisṭutilis. Maca Tafiluẓufit tella Yer yegduden meṛṛa, ula d widak-nni i wumi qarren Yegrikkiyen "Ibaṛbaṛen", maca di tmurt n Tegrikt i tt-uran, i s-gan leqwanen, i tt-feṣlen, i s-fkan udem-agi tella akka tura.
Lpulitik, tadimukṛatit d tkiwisit
Imi llan yegduden nniḍen fkan ṛṛay i igelliden-nnsen ttgen ayen i sen-yehwan, Igrikkiyen nutni, snulfan-d tadimukṛatit : ṛṛay i wegdud. Yal amezdaY n tčiṭa n Watinay, ma yedda-d di tesYart, yezmer ad yuYal d amṛayi Yef tčiṭa-ines. Yerna yal tikkelt m ara d-tger tesYart yiwen ukiwis atinayi, issefk-as ad d-yefk leḥsab i ikiwisen itinayiyen. Yerna diYen win d-tger tesYart akken ad iṛṛay, ur yetteeṭṭil ara. Mi ixdem ciṭuḥ, ilaq-as ad yeğğ amkan-is. Maca ṛṛay ur ttikkin ara deg-s ibeṛaniyen, iseklafen d tlawin.
Agad yeṭṭfen ṛṛay d nutni i ibenun ayen akk i ilaqen i imezdaY n tčiṭa : izuliYen, iberdan, tigerwa, idasen d wayen ttiḥwiğğen ikiwisen n tčiṭa.
TiYdemt neY tidikit
Yal akiwis, ma tegrit-id tesYart, izmer ad yikki di jijma Yer tama n juğ. D nutni i ttigezmen tagara.
Idrimen
Di tčiṭa n Atinay i d-snulfan tipyasin n yedrimen i tikkelt tamezwarut. Snulfan-tent-id akken ad gen yis-sent lkumiṛs.
Tyaṭṛ, arti d tira
Di tyaṭr neY deg umezgun agrikki yella kulci. Yella udiskuṛ, lmuzigga, aceqquf neY lmaṣk, ikkustimen, tiYawsiwin n turart d yemruran yetturaren Yef tsekla. Ttgen tatṛajiddit i d-yettalsen Yef tallit n ihuṛiyen, imyura dYa yettwasnen deg warti-agi neY di tnaẓurt-agi, llan Ayxuluṣ, Sufuklus d Uripidus. Ar tama n tetṛajiddit tella tkumiddit : tagi d ticeqqufin n teḍsa, anda imyuraren sfuttuyen deg ikiwisen n tčiṭa, ladYa imṛayen-is. Deg warti-agi amyaru yettwasnen aṭas d Arisṭufanus.
Ar tama n Tyaṭr, llan diYen yirxitktunen akk d wid yettzewiqen ixxamen n baylek, am yegṛafusen neY yeskulftuṛen : wid isebYen d wid yessalayen igelma. Llan sin inaẓuren ttwasnen aṭas di teskulftuṛt, wiggi d Fidyas d Pṛaksitilis. Asmi yesulli Piriklis takrupulist n Atinay, d Fidyas i iyefren d ccaf n twuri.
Uraren n ulampus
Igrikkiyen d nutni i d-yesnulfan uraren n Ulampus. D nutni i d-yesnulfan leqwanen n wuraren-agi. Uraren-agi ttillin-d di tmurt n Tegrikt yal 4 ssnin. M ara d-awḍen wuraren-agi, ttawin-d talwit. Ma tella lgirra, tḥebbes, ḥacama fukken wuraren-agi.
Tibbibliyuttikkin
Zwar Igrikkiyen, ulac ixxamen anda igduden jemeen libriwat-nnsen. D nutni i d-yesnulfan tibbibliyuttikkin.
Tafiluẓufit d tmusni
Ulama Plaṭunus d Arisṭutilis snulfan-d tafiluẓufit tatrart, maca amgared-nnsen yegla-d s waṭas n nfee i tmusni tagrikkit. Plaṭunus, adyalistikki, winna yettwalin s igenni; ma d Aristitulis, netta d ariyalistikki, winna yettwalin Yer lqaea, ayen yellan, ayen ibanen.
Taskula n tfiluẓufit tagrikkit
Tallit zwar-Sukṛatis (Tallit taṛkayit)
Tazwara tella teskula n ifiluẓufen zwar-Sukṛatis. Tagi tebda-d di tegzirin n Yiyunya d tegzirt n Sisilya di tlemmast n lqern -VII almi d tallit n Sukṛatis. Γas ma llan kra n ifiluẓufen yeddren di tallit-nni n Sukṛatis, maca sawalen-asen ifiluẓufen zwar-Sukṛatis imi mazal ṭṭfen di tikta-nni d-snulfan ifizikiyen imezwura.
Taskula tis-I d taskula n Tanyunit. Ger ifiluẓufen n tsukla-yagi yella Ṭalis n Militus, Hiṛaklitus d Anaksiminis. Ifiluẓufen n tskula-yagi, nutni, ttnadin s wacu i Yef yebna wurbi. Yal yiwen deg-sen d acu i d-yufa. Ṭalis yeqqar d akken kulci yekka-d deg waman, Anaksiminis, netta, yeqqar kulci yusa-d deg warya. Hiṛaklitus, Yas akkenni mačči n tegzirin n Yiyunya, maca qnen-t imusnawen Yer tsukla tanyunit. Hiṛaklitus, netta, yekka-d di Yifisu. Γur-es, kulci yeffeY-d di tmes. Hiṛaklitus yenna-yas : "Kulci yettmettat, kulci yetteeddi."
Tasukla tis-II n tfiluẓufit-agi tamezwarut, qarren-as Tasukla n taṭalikkit : wiggi d ifiluẓufen igrikkiyen yettidiren di tmurt n Ṭelyan, ladYa di tegzirt n Sisilya, am Umpiduklus. Taskula taṭalikkit yesnulfa-tt-id Piṭagurus. Ifiluẓufen-agi d nutni i d-yennan i tekkelt tamezwarut d akken iṭij yeṭṭef talemmast n kosmos. Umpiduklus yuffa d akken ddunit tga s 4 ilemten : aman, arya, times d wakal. Umpiduklus, Yer-s, d tayri d lkeṛh i Yef ibedd kulci.
Taskula tis-III d taskula n talyatikt. Yella ger-asen Gzinufanis, Paṛminidis d Zinun n Ilya. D waggini i d-yesnulfan tadidaktit. Wiggini d nutni i yeqqaren : Ulac d acu i d-yekkan deg ulac; ulac d acu i d-yebdan, ulac d acu ara i yfakken.
Tasukla tis-IV d tasukla taṭumust. Win musnawen aṭas di teskula-yagi d Dimukriṭus. D wiggi i d-yuffan aṭumus.
Tasukla tis-VI d tasukla taṣufismit. Wiggi ttfiluzufiyen Yef kulci, mačči Yef wurbi kan. Ger wid yettwasnen deg-sen llan Pṛuṭaguras d Guṛgyas. D wigi i d imenza i d-yesnulfan tadinṭulujit1 neY titekt2.
Tallit n Sukṛatis (Tallit taklaṣikkit)
Tallit n Sukṛatis tebda di lqern wis-V zwar tallit-nneY.
Tasukla tis-I d tasukla takkadimit. Tasukla-yagi d tin d-yesnulfa Plaṭunus. D anelmad n Sukṛatis. Plaṭunus netta yettnadi iberdan i ilaq ad yeḍfer wemdan akken ad yuYal yelha. Awal amenzu n Sukṛatis : "Issin iman-ik s yiman-ik." - Sukṛatis yesexdem aṭas tamiṭudit tadidaktit. Mara yettmeslay d wayeḍ, ad t-yesteqsay, winna nniḍen ad s-d-yettara. Sukṛatis sawalen-as "lqibla", imi yessen ad yessirew allaYen.
Tasukla tis-II d tasukla n tlikit. Tasukla-yagi yesnulfa-tt-id Arisṭutilis. Arisṭutilis yumen kan s wayen yellan. Netta, Yer-s amdan, mačči d lmektub i t-yesselhuyen, maca dayen kan i ixeddem. D netta i s-yennan : "Amdan d lmal afiluẓufi".
Tallit tallinistikt
Asmi yekfa tallit taklaṣikkit, tamurt n Tegrikt tekcem di tallit talliniskit. Di tallit-agi llant diYen waṭas n teskula.
Taskula tis-I d taskula tasṭuyikkit. Isṭuyiken d aggad yettseniden Yer lḥiḍ, ttṛağğun, neY ma tram d agad ur nettayes ara. S tlaṭinit sawalen-as i tfiluẓufit-agi Patientia. Wiggi qarren d akken amdan issefk-as ad yeddu akken ddan waman.
Taskula tis-II d taskula tapikurit. Tagi yesnulfa-tt-id Ipikurus. Qarren-as diYen tafiluẓufit n wurtan. Ipikkur yeqqar d akken amdan akken ad yaf iman-is, ur s-ilaq ara ad yettagwad lmut. D netta i d-yeğğan awal-nni : "Lmut ulac-itt Yer-nneY, imi m ara nilli, nettat ulac-itt, m ara tilli, nekwenni ulac-aY."
Taskula tis-III d taskula taskiptikt. Win ttcukkun di kulci. Γer-sen ulac d acu i yellan. Γer-sen amdan ur yezmir akk ad yennal tidett, imi tezga txuṣ. Awal-nnsen : "Ayen kan i ilaqen !" - Γer-sen iḥulfuyen n wemdan ur sawḍen ara akken ad wallin tidett akken tella, iḥulfuyen-nneY zgan ttakren-aY. Ulac win isekden akken ilaq, ulac win isselen akken ilaq...
Ger tsekula-yagi meṛṛa, tella tsukla takinikit. Tinna i d-yesnulfa ufiluẓuf, deg wesseggwas 390 zwar tallit-agi-nneY, Antistanis neY Antistan (- 444/-365) wuYer yelmed Dyuginis neY Dyujan (-413/-327).
Antistan yella d anelmad n Sukṛatis. Asmi yemmut uselmad-ines, iṛuḥ yezdeY di Kinuẓargis, anda iqebblen "Igrikkiyen" ur nellin ara d iseklafen, maca diYen mazal ur wweḍin ara d ikiwisen. Γef wayagi dYa i sen-nsemman i inelmaden-ines Ikiniken. Antistan yettawi yid-es aeekkwaz, s kra n win d-yusan Yer-s akken ad yeselmed, a t-iwwet. Ulac akk win i izemren ad t-iqerreb, ala yiwen. Wagi d Dyujan n Sinupi. Asmi yebYa ad iYer Yer Antistan, iḍefr-it. Acḥal n tikkelt i t-iwwet Antistan s ueekkwaz ar uqerruy, maca Dyujan yegguma ad yerr aḍar. Yiwen wass isuY fell-as Antistan : "Keččini waqila yeqqur uqerruy-ik ?" - Yerra-yas Dyujan, yenna-yas : "Yeqqur ugar aeekkwaz-nni-inek." - DYa deg wass-nni yewwi-t Antistan. Atah wamek yuYal Dyujan d anelmad n Antistan.
Ifiluẓufen ikiniken ttnadin uṭarkiya, tudert anda amdan izmer i iman-is, yettidr s wayen yuhwağ kan d wayen yesea. Degmi Antistan yelmed Yer Sukṛatis, am netta, yummen d akken tudert yelhan tettekk-ed di tudert tafessast, tudert anda amdan yelha kan d wayen t-yegzan, neY d wayen yellan deg-s. Ayen akk d-yettasen si beṛṛa, ayen ur d-nekkin ara seg-s, winna ulac win i izemren ad t-ibeddel. Degmi yal yiwen ilaq-as ad yesteqnee s wayen yesea. Asmi steqsan Antistan, nnan-as : "D acu i ilaqen ad tyeg wemdan akken ad yuYal yelha ?" - Yenna-yasen Antistan : "Ilaq-as ad yelmed Yer wid yessnen amek ara ineY deg iman-is ayen n ddir."
Llan diYen wagad yuran d akken Ikiniken, semman-asen akkagi Yer yeqjan. Imi s tegrikkit Aqjun qarren-as "kunes". Imi Antistan yettidir am aqjun. Antistan, am Dyujan, yettmeslay einnani, ur yettesteḥi ara; iḍerreg, yettbecic deg uzniq; itett kulci; itett ula d aksum azegzaw. Ur ten-d-tecqi yara akk di medden. Atah acimmi i sen-sawalen i Ikiniken iqujan. Akken qarren Leqbayel m ara wallin yiwen ur yeḥṛif ara, qarren-as : "Anda i itett i iḍerreg." Maca Ikiniken, ma ttmeslayen akkagi, nutni iswi-nnsen mačči d tifuḥit n yimi. Ikiniken ma yella ttzeggiden ameslay, ttgen-t akken kan ad rren s imukan-nnsen wagad yettzuxxun, wagad yesemYaren iman-nnsen d wagad yeččuṛen d nnefxa.
Llan diYen wid d-yeqqaren d akken semman-asen ikiniken, imi ttYimin deg yiwen wemkan i wumi qarren "Kunilos", anda ttnejmaeen yiḍan. Am Lycée, anda ttnejmaeen waluben i wumi qarren s tegrikkit "Lycaon", dinna i yeselmad Arisṭutilis.
Antistan Yur-es acebbub, ur yessirid ara, yerna yettlussu lqec icergen. Yiwen wass yeqqim di tegrawt, akken kan iwala Sukṛatis iteddu-d, iga akka iqeeed akkebbuḍ-is, isekn-ed ijifer n ukkebbud-nni-ines, winna akkenni i icergen. Imuql-it Sukṛatis, yenna-yas : "Effer ijifeṛ-ik yeqersen, baṛka zzux, a Antistan !"
Dyuginis neY Dyujan akiniki
Dyuginis n Sinupi neY Dyuginis akiniki d netta akk i ittwasnen deg teskula-yagi takinikit. Fell-as akk i yuran aṭas imusnawen d yemyura. Ulac win ur t-nessin ara di tmurt n Attikus. Dyuginis yettidir di beṛṛa, am Antistan, yettlussu akkebbuḍ, yettawi yid-es aeekkwaz d tmuziṭ neY tajelabt yetteeliq ar wemgeṛḍ-is. Dyuginis yekṛeh tudert n imeṛkantiyen, iḥemmel tudert tafessast. Dyuginis ulac akk d acu i yesea. deg yiḍ, yeggan sdaxel n tbettit. Sawalan-as diYen Yetnayiten "Dyuginis aqjun".
Dyuginis Yur-es iles qeṭṭie. Yettmeslay einnani, yesfuttuy einnani ula deg imuqranen. Ulac win i iyettaggwad. yekkat ula deg umefrur Aliksandṛus Umiggus, agellid n Makidunya. Asmi i d-yusa a t-iwali, yuffa-t-id yeseḥmay iṭij. Ibedd zdat-es, yenna-yas : "Suter-d akk ayen triḍ, ad k-tefkeY, a Dyuginis." - Yenna-yas Dyuginis : "Wexxer Yef yiṭij-iw !" - Plaṭunus, asmi testeqsan inelmaden-is : "D acu i twallaḍ di Dyuginis ?" - yenna-yasen Plaṭunus : "Dyuginis d Sukṛatis yeffeY leeqel."
Dyuginis d mmi-s n Ikisyus. Ikizyus Yur-es lbanka di Sinupi. Baba-s n Dyuginis, asmi teṭṭfen ixeddem idrimen isekkaken, wwin-t Yer lḥebs, ma d Dyuginis, netta, yerwel Yer Atinay. Sinikus, afiluẓuf alaṭini, yura Yef Dyuginis d akken yettlussu akebbuḍ (Tribon), iteddu ḥafi, yeggan sdaxel n tbettit tamuqrant. Dyuginis yettidir swayen s-d-ttakken inelmaden-is. Ticki ur yesei ara inelmaden, ad tafeḍ yettmetra. Dyuginis yettmetra. Wallan maḍi yettmetra igelma. Asmi testeqsann nnan-as : "Amek armi, a Dyuginis tettmetraḍ igelma n wedYaY d umaṛmaṛ ?" - Yenna-yas : "Akken ad aYeY tanumi d tagwayin". - Maca akken t-seYren imestaren-ines, yettidir s cwiṭ. Degmi yibbwas, iwala yiwen wegrud itess aman deg urrawen-is, dYa iga akka, iwwet afus-is Yer tjellabt-is, yekkes-d afenğal-nni i deg i itess akken, iḍeggeṛ-it. Yenna-yas : "Imi zemreY ad sweY deg urrawen-iw am wegrud-inna, ayYer ara ttawiY yid-i afenğal ?"- Γas akkenni d afiluẓuf amuqran, Dyuginis ilemmed ula Yer iggurdan.
Yiwen wass, Dyuginis yeṭṭef aYeṛabu, yunag Yer tegzirt n Aygina, ṭṭfen-ten Ipiṛaten, dYa zenzen-t d aseklaf Yef Kurintus. Imi t-ṭṭfen di ssuq, iqerb-ed yiwen umeṛkanti akken ad t-isiwem, maca uqbel ad yemsewaq d ipiṛaten-nni t-id-yewwin, yesteqsa Dyuginis, yenna-as : "D acu i tesneḍ ad txedmeḍ ? " - yenna-yas Dyuginis : "SsneY ad geldeY Yef yergazen."- Degmi i yeeğeb i wemeṛkanti-nni, iga akka yuY-it, yerra-yas tilelli-ines.
Aṭas diYen i yuran yemyura Yef lmut-ines. Llan wagad i yuran d akken Dyuginis yemmut degmi i t-yečča weqjun. Nnan d akken Dyuginis yuffa aqjun itett iYes, iṛuḥ ad s-id-yekkes akken ad t-yečč, dYa yečča-t-id weqjun. Syen sakkin yemmut. Llan wagad yuran d akken yiwen wass yemxaṭar, yečča aqirniḍ d azegzaw, iweḥl-as, dYa yemmut.
Dyuginis yemmut di Kurintus. Uqbel ad yemmet yenna-yasen i imdukkal-is ḍeggret-iyi ar ugudu. Maca imdukkal-is ur s-uYen ara awal, neṭlen-t, rnan sullin-as tastilit s umeṛmaṛ n Paṛus, zewqen-tt s ufella s ugelma n weqjun. Uran sufella n umeṛmaṛ-nni :
Ula d axulxu ikennu i tewser n wesru,
Maca, isem-ik, a Dyuginis, ula d lebda ur tmeḥḥu.
Imi ḥaca keččini, i d-yeseknen i imdanen, d acu i d tilelli,
D tudert yelhan d-yezgan deg yixef n webrid iqeeden i tikli.
Nuṭat : 1) Tadikit : du grec Diki/justice. 2) Akiwis : du latin Civis/Citoyen.
1 Tadintulujit : du grec Déontologia/Déontologie.
2 Titekt : du latin Ethics/Etique/Morale.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn bjn_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn ceb_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn lit_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn fra_Latn taq_Latn